༄༅།།དེ་ཡང་རེབ་གོང་གསེར་མོ་ལྗོངས་ཀྱི་ཕྱོགས་འདིར་དར་བའི་གྲུབ་མཐའ་དག་གི་བྱུང་རིམ་མདོ་ཙམ་ནི།དང་པོ།ཆེས་སྔ་ཤོས་སུ་དར་བའི་གྲུབ་མཐའ་ནི་སྔ་འགྱུར་རྙིང་མ་བའི་གྲུབ་མཐའ་ཡིན་ལ།སྤྱི་ལོའི་དུས་རབས་བདུན་པའི་ནང་བོད་རྒྱལ་སྲོང་བཙན་གྱི་སྐབས་བོད་གངས་ཅན་གྱི་ལྗོངས་འདིར་ནང་བསྟན་ཆོས་ལུགས་སྤེལ་བ་ནས་བཟུང་།དབུས་གཙང་གི་ཕྱོགས་སུ་ནང་ཆོས་དར་བར་གྱུར།དེ་ནས་དུས་རབས་དགུ་བའི་ནང་མངའ་བདག་ཁྲི་རལ་གྱི་སྐབས་སུ་མདོ་སྨད་རེབ་གོང་གི་ཡུལ་དུ་ནང་བསྟན་ཆོས་ལུགས་དར་བར་གྱུར་ཏེ།གསང་སྔགས་ཀྱི་རྣལ་འབྱོར་བ་རྣམས་ཀྱིས་དབེན་པའི་རི་སུལ་དང་བྲག་ཕུག་སོགས་སུ་ཉམས་བཞེས་མཛད་པའི་གནས་དང་སྒྲུབ་ཕུག་འགའ་ད་ལྟའང་མ་ཉམས་པར་མཐོང་རྒྱུ་ཡོད།ད་དུང་རེབ་གོང་གི་ཡུལ་ཕྱོགས་ལ་ལར་གསང་སྔགས་རྙིང་མ་དང་།བཀའ་གདམས་པའི་ཆོས་སྲོལ་སྤེལ་བའི་སྒྲུབ་གྲྭ་མང་པོ་ཡོད་ཀྱང་རྗེས་སུ་ཧོར་སོག་དང་།མི་ཉག་རྒྱ་རབས་བཅས་ཀྱི་དམག་འཁྲུག་ལན་མང་བྱུང་པར་བརྟེན།ཡུལ་མི་དང་དགོན་སྡེ་སོགས་ལ་གནོད་སྐྱོན་ཚབས་ཆེན་ཐེབས་པས།ད་ལྟ་རེབ་གོང་གི་ཡུལ་ཕྱོགས་རྣམས་སུ་སྒར་ཆག་དང་དགོན་ཤུལ་ཟེར་བའི་གནས་མང་པོ་ཡང་མཐོང་རྒྱུ་ཡོད།དུས་རབས་བཅུ་བཞི་པ་ནས་རིམ་བཞིན་མཁས་པ་དང་གྲུབ་པའི་དམ་པའི་དབང་པོ་རྣམས་ཀྱིས་རེབ་གོང་སྟོད་སྨད་བར་གསུམ་ཀུན་ཏུ།མདོ་སྔགས་རིག་གནས་ཀྱི་ཆོས་སྲོལ་ཐུན་མོང་མ་ཡིན་པ་འཛིན་སྐྱོང་སྤེལ་གསུམ་གནང་སའི་དགོན་སྡེ་ཁག་གསར་འདེབས་དང་།དབང་ལུང་རྗེས་གསུམ་གྱི་སྒོ་ནས་ཆོས་ཀྱི་འགྲོ་དོན་རྒྱ་ཆེར་གནང་བ་བཅས་ལ་བརྟེན་ནས།རེབ་གོང་ཡུལ་དུ་ཆོས་དང་རིག་གནས་སྣ་ཚོགས་དར་རྒྱས་ཕུན་སུམ་ཚོགས་པར་གྱུར།གཉིས་པ།རེབ་གོང་ཕྱོགས་སུ་འབྲི་གུང་བཀའ་བརྒྱུད་པའི་གྲུབ་མཐའ་བྱུང་ཚུལ་ནི།འབྲི་གུང་འཇིག་རྟེན་མགོན་པོས་བླ་མ་རིན་ཆེན་བཟང་བོ་ལ་ལུང་བསྟན་པ་ལྟར་སྤྱི་ལོ་ལོར་ལྷ་དང་བླ་མའི་ལུང་བསྟན་བཞིན་འབྲི་གུང་བ་བླ་མ་རིན་ཆེན་བཟང་བོ་དང་།ཙོང་ཁའི་རྡོར་བཟང་།ཡུལ་སྐྱོང་དཔལ་བཟང་།ཚོ་བཞི་གུ་རུ་སྐྱབས་བཅས་ཁོང་དཔོན་སློབ་རྣམ་པ་བཞི་འབྲི་གུང་བཀའ་བརྒྱུད་ཀྱི་བསྟན་པ་སྤེལ་ཕྱིར་མདོ་སྨད་རེབ་གོང་ཕྱོགས་སུ་ཕེབས་ཏེ་སྨན་རི་ནགས་ཤོད་དང་།བྲག་སེང་གེ་རྣམས་སུ་བཞུགས།བདེ་མཁར་སྤང་ཐང་ཞེས་གྲགས་པའི་སར་མཚམས་ཁང་དང་།མཆོད་ཁང་།རུང་ཁང་སོགས་ཁང་ཆུང་བཞི་བརྩིགས་ནས་འབྲི་གུང་བཀའ་བརྒྱུད་ཀྱི་ཆོས་སྲོལ་ལྟར་སྒོམ་སྒྲུབ་མཛད།གནས་དེའི་གཡས་ཕྱོགས་ཀྱི་མཚོ་རོང་ཆུ་ཁར་འཇམ་དབྱངས་ནཱ་ག་རཀྵ་དང་།ཁྱུང་གི་སྒྲུབ་ཐབས་སྐོར་གྱི་པོ་ཏི་འགའ་གཏེར་དུ་སྦས།ཀླུ་གཉན་པོ་ཞིག་གནས་པའི་རྡོ་ལེབ་གྲུ་བཞི་བ་ཞིག་ཡོད་པ་དེའི་སྟེང་དུ་བླ་མ་རིན་ཆེན་བཟང་བོས་ཞབས་རྗེས་མི་མངོན་པར་བཞགཡུལ་ཕྱོགས་སྤྱིའི་དཔལ་འབྱོར་ལོངས་སྤྱོད་རྒྱས་པའི་ཆེད་དུ།ངོ་མཚར་བའི་གཏེར་བུམ་ནང་དུ་རིན་པོ་ཆེ་སྣ་ལྔས་བཀང་བར་བྱས་ཏེ་དཔོན་སློབ་རྣམས་ཀྱིས་ནོར་སྒྲུབ་མཛད་དེ།སྒྲུབ་ཁང་གི་གཡས་གཡོན་དུ་གཏེར་དུ་སྦས།དུས་འདི་ཙམ་ནས་རེབ་གོང་ཡུལ་དུ་འབྲི་གུང་བཀའ་བརྒྱུད་ཀྱི་ཆོས་སྲོལ་ཐོག་མར་བྱུང་བར་གྲགས།སྤྱི་ལོ་ལོར་བླ་མ་རིན་ཆེན་བཟང་བོས་ཚོ་བཞི་གུ་རུ་སྐྱབས་ལ་བཀའ་བརྒྱད་ཞི་དྲག་གི་པོ་ཏི་བཞི་དང་།ལྕགས་ཀྱི་རྡོ་རྗེ་རྩེ་དགུ་བ།འབྲི་གུང་མགོན་ཁང་གི་ནང་རྟེན་མགོན་པོ་ཞལ་བཞི་བའི་ཞལ་ཐང་རྫུ་འཕྲུལ་ཅན་རྣམས་གནང་སྟེ་བྲག་སེང་གེ་འདྲ་བའི་གནས་གཏད།ཡུལ་སྐྱོང་དཔལ་བཟང་ལ་དཔལ་རྟ་མགྲིན་ཡང་གསང་ཁྲོ་བོའི་མན་ངག་གི་ཆོས་དཔེ་པོ་ཏི་འགའ་དང་།རྟེན་བྱིན་ཅན་མང་པོ་གནང་ནས་བྲག་དམར་གསེར་ཁང་གི་གནས་གཏད།ཙོང་ཁའི་རྡོར་བཟང་ལ་དཔལ་རྟ་མགྲིན་དྲེགས་པ་ཀུན་སྒྲོལ་གྱི་མན་ངག་སྐོར་གྱི་ཆོས་དཔེ་པོ་ཏི་འགའ་དང་།རྟེན་བྱིན་ཅན་མང་པོ་གནང་ནས་རི་གླང་ཆེན་ཉལ་འདྲའི་གནས་གཏད།དེ་ནས་བླ་མས་ཁྱེད་གསུམ་གྱིས་གཙུག་ལག་ཁང་འཛེར་ཆེན་གྱིས་བཏབ་པ་ལྟ་བུའི་གནས་འདི་རྣམས་བསྲུང་བར་མཛོད་ལ་བསྟན་འགྲོའི་དོན་ལ་གང་ཕན་གྱིས་གསུངས།དེ་རྗེས་ཚོ་བཞི་གུ་རུ་སྐྱབས་བྲག་སེང་གེ་འདྲ་བའི་གནས་དེར་བཞུགས་ནས་བསྟན་འགྲོའི་དོན་སྤྱི་དང་།བྱེ་བྲག་ཏུ་འབྲི་གུང་བཀའ་བརྒྱུད་ཀྱི་ཆོས་སྲོལ་ཐུན་མོང་མ་ཡིན་པ་སྤེལ་པར་མ་ཟད།རིགས་རྒྱུད་སྤེལ་བའི་ཆོ་གའང་མཛད་པ་ལ་སྲས་གུ་རུ་རིག་འཛིན་དང་།པདྨ་རིག་འཛིན།རྡོ་རྗེ་རིག་འཛིན་གསུམ་སྐྱེས།དེ་རྣམས་ཀྱི་རྒྱུད་པ་ལ་ད་ལྟའི་ཚོ་བཞི་སྡེ་བ་འདི་དང་སོག་རུའི་ཨ་མཆོད་ཚོ་བ།མཁར་གོང་དུ་ཡང་རིགས་རྒྱུད་མང་པོ་བཅས་བྱུང་བར་བཤད།ཡུལ་སྐྱོང་དཔལ་བཟང་བྲག་དམར་གསེར་ཁང་ཞེས་པའི་གནས་དེར་བཞུགས་ནས་འབྲི་གུང་བཀའ་བརྒྱུད་པའི་ཆོས་སྲོལ་དར་སྤེལ་བྱས།རྒྱུད་འཛིན་ལ་རིགས་སྲས་མང་པོ་བྱུང་ལ།དེ་རྣམས་ཀྱི་རྒྱུད་པ་ལ་ད་ལྟའི་ཧོར་གཡུ་རྔོག་ཞེས་གྲགས་པའི་སྡེ་འདི་བྱུང་བར་གྲགས།ཙོང་ཁའི་རྡོར་བཟང་གླང་ཆེན་ཉལ་འདྲའི་གནས་དེར་བཞུགས་ནས་རང་གི་ཕ་ཆོས་དར་སྤེལ་མཛད།ཁོང་གི་རྒྱུད་པ་ལ་ད་ལྟའི་ཨ་གྲོང་དང་མཁར་གོང་ཞེས་པའི་སྡེ་འདི་གཉིས་བྱུང་པར་གྲགས།ཁོང་རྣམ་པ་གསུམ་གྱི་རིགས་རྒྱུད་བྱུང་བའི་སྡེ་ཨ་གྲོང་དང་།ཚོ་བཞི།ཧོར་གཡུ་རྔོག་གསུམ་ནི་རེབ་གོང་ཡུལ་གྱི་གཉན་སྡེ་གསུམ་ཞེས་ཀུན་ལ་གྲགས་ཡོད།དེ་ལྟར་གོང་གསལ་གྱི་སྡེ་འདི་རྣམས་སུ་སྔོན་ནས་ད་ལྟའི་བར་རང་གི་ཕ་མེས་ཡང་མེས་ནས་བརྒྱུད་པའི་འབྲི་གུང་བཀའ་བརྒྱུད་ཀྱི་ཆོས་སྲོལ་ཐུན་མོང་མ་ཡིན་པ་རྣམས་ལ་ཐོས་བསམ་དང་ཉམས་ལེན་བྱེད་བཞིན་ཡོད་པར་མ་ཟད།སྒོམ་སྒྲུབ་ཁོ་ན་ལ་གཞོལ་བའི་ཁྱིམ་སྔགས་ནུས་མཐུ་ཅན་འགའ་རེ་ཡང་བཞུགས།གཞན་འབྲི་གུང་འཇིག་རྟེན་མགོན་པོའི་བུ་སློབ་སྤྱན་སྔ་བཞི་དང་།གཉོས་མགར་ཆོས་གསུམ།དཔལ་ཆེན་བཅུ་གཉིས་སུ་གྲགས་པའི་ནང་ཚན་མགར་སྟོན་དམ་པ་ཆོས་སྡིངས་ཀྱིས་རེབ་གོང་ཡུལ་དུ་འབྲི་གུང་བཀའ་བརྒྱུད་ཀྱི་ཆོས་སྲོལ་དར་སྤེལ་མཛད།རབ་བྱུང་གསུམ་པའི་མཇུག་དང་བཞི་བའི་ནང་དུ་ཡུལ་འདིར་འབྲི་གུང་བཀའ་བརྒྱུད་པའི་གྲུབ་མཐའ་དར་ཁྱབ་ཆེ་བར་མ་ཟད།འབྲི་གུང་བཀའ་བརྒྱུད་པའི་དགོན་སྡེའང་འགའ་རེ་བྱུང་བར་གྲགས།རྗེས་སུ་རིམ་པར་དགེ་ལུགས་པའི་དགོན་པར་གྱུར་ཏེ་ད་ལྟ་འབྲི་གུང་བཀའ་བརྒྱུད་པའི་དགོན་སྡེ་རང་སྐྱ་ཐུབ་པ་ཞིག་མེད།དེ་ལྟར་འབྲི་གུང་བླ་མ་རིན་ཆེན་བཟང་བོ་དཔོན་སློབ་དང་མགར་སྟོན་དམ་པ་ཆོས་སྡིངས་རྣམས་ཀྱིས་བཀའ་དྲིན་ལས་རེབ་གོང་ཕྱོགས་སུ་འབྲི་གུང་བཀའ་བརྒྱུད་པའི་ཆོས་སྲོལ་དར་ཁྱབ་ཆེན་པོ་བྱུང་བ་ཡིན་ནོ།།གསུམ་པ།རེབ་གོང་ཕྱོགས་སུ་བཀའ་གདམས་པའི་གྲུབ་མཐའ་བྱུང་ཚུལ་ནི།སྤྱི་ལོ་ཤིང་ཁྱི་ལོར་ར་སྒྲེང་སྒོམ་ཆེན་པ་བཀྲ་ཤིས་བརྩོན་འགྲུས་དང་།སྒོམ་ཆེན་པ་བྱང་ཆུབ་འབྱུང་གནས།སྒོམ་ཆེན་པ་འཇམ་དབྱངས་ཐུབ་བསྟན་གསུམ་མདོ་སྨད་ཡུལ་དུ་ཕེབས་དུས།རྗེ་ཀརྨ་རང་བྱུང་རྡོ་རྗེ་རྒྱ་ཡུལ་ནས་ཕྱིར་བོད་དུ་ཕེབས་པ་དང་མཇལ་ནས་ལུང་བསྟན་ཞུས་པས།རྗེ་ཀརྨ་པས།ཆོས་ཉམས་སུ་ལེན་པའི་སྒོམ་ཆེན་གསུམ།།ཆོས་སྒྲུབ་པའི་རྒྱལ་མཚན་འཛུགས་འདོད་ན།།ཆུ་རྨ་ཆུ་སྔོན་མོའི་ནང་ལོགས་སུ།།སྔོན་གྲུབ་ཐོབ་བརྒྱད་དགུ་གྲུབ་པའི་གནས།།ཆུ་དགུ་འདུས་ཞེས་པའི་ནུབ་ཕྱོགས་སུ།།རི་སྨན་རི་ཕྱུག་མོའི་བྱང་ཤར་མཚམས།།རི་བསྟན་འཇང་ཞེས་པའི་རི་བརྒྱུད་དེ།།འདི་བྱང་ནས་འཁྱིལ་དེ་ཤར་དུ་བལྟ།།མགོ་གླང་ཆེན་ཆུ་ལ་རྔམ་འདྲ་ཡིན།།དེའི་གཙུག་ནས་སྒྲུབ་པའི་རྒྱལ་མཚན་ཚུགས།།ཞེས་གསུངས།སྒོམ་ཆེན་པ་རྣམ་པ་གསུམ་གྱིས་ལྷ་དང་བླ་མའི་ལུང་བསྟན་ལྟར་རྨ་ཆུ་སྔོན་མོའི་ནང་ལོགས་སུ་བྱོན་ཏེ།དགུ་འདུས་ཆུ་བོའི་ནུབ་ཕྱོགས་སུ་སྨན་རི་ཕྱུག་མོ་ཟེར་བའི་རི་བོ་ཞིག་ཡོད་མེད་རྩར་བཅད་པས།དངོས་གནས་རི་བོ་སྨན་རི་ཕྱུག་མོ་ཟེར་བ་དང་།རྟ་འགྱིངས་རི་བོ་ཟེར་བའི་རི་བརྒྱུད་ཡོད་པས།ཁོང་རྣམ་གསུམ་བླ་མ་ལ་མི་ཕྱེད་པའི་དད་པ་བརྟན་པོ་བྱུང་།དེ་ནས་ཁོང་རྣམ་པ་གསུམ་བླ་མའི་ལུང་བསྟན་བཞིན་རིའི་མགོ་བོ་གླང་ཆེན་ཆུ་ལ་རྔམ་འདྲ་ལྟ་བུའི་གནས་མཆོག་བཀྲ་ཤིས་འཁྱིལ་གཙུག་ཏུ་བྱོན་ནས།ཁོང་རྣམ་པ་གསུམ་གྱིས་ཇ་མཆོད་ཞིག་གསུངས་ཏེ་ཡུལ་དེའི་གཞི་བདག་ལ་གསེར་སྐྱེམས་ཕུལ།དེ་ནས་སྒོམ་ཆེན་པ་བཀྲ་ཤིས་བརྩོན་འགྲུས་གྱིས་ཆོས་ལ་སྒང་ནས་མཚམས་ཁང་ཞིག་བརྩིགས་ཏེ་སྒོམ་སྒྲུབ་མཛད།སྒོམ་ཆེན་པ་བྱང་ཆུབ་འབྱུང་གནས་ཀྱིས་ཤིང་ར་ཉིན་ནས་མཚམས་ཁང་བཞེངས་ཏེ་སྒོམ་སྒྲུབ་མཛད།སྒོམ་ཆེན་པ་འཇམ་དབྱངས་ཐུབ་བསྟན་གྱིས་ལྕང་ཤར་གདོང་ནས་མཚམས་ཁང་བཞེངས་ཏེ་སྒོམ་སྒྲུབ་མཛད་པས།གནས་མཆོག་དེ་གསུམ་གྱི་སྤྱི་མིང་ལ་ཉིན་ཤར་སྒང་གསུམ་དུ་གྲགས།དུས་བཟང་སྐབས་ཁོང་རྣམ་པ་མཉམ་ཚོགས་ཀྱིས་བཀའ་གདམས་པའི་ཆོས་སྲོལ་ཐུན་མོང་མ་ཡིན་པའི་སྟེང་ནས་འཆད་ཉན་གང་དྲགས་གནང་།དེ་ནས་བཟུང་རེབ་གོང་ཡུལ་དུ་བཀའ་གདམས་པའི་གྲུབ་མཐའ་དར་ཁྱབ་བྱུང་བ་དང་།ཁྱད་པར་དུ་ཆོས་རྗེ་དོན་གྲུབ་རིན་ཆེན་ཉིད།དབུས་གཙང་ནས་ལྷ་དང་བླ་མའི་ལུང་བསྟན་ལྟར་མདོ་སྨད་དུ་བྱ་ཁྱུང་དགོན་གནས་འཚོལ་བར་རང་གི་འཁྲུངས་ཡུལ་ཤ་སྦྲང་དུ་ཕེབས་སྐབས།རེབ་གོང་ཤ་སྦྲང་ཕྱོགས་སུ་དངུལ་ཁུངས་དང་།སྒོམ་འདུ།ལྷ་ཁང་མ།སྒར་བའི་དགོན་སོགས་དགོན་པ་དྲུག་བཏབ།ཉམས་རྒུད་དུ་སོང་བའི་སྟེང་གི་གཞི་མའི་དགོན་པར་དགེ་འདུན་གྱི་སྡེ་གསར་འཛུགས་གནང་།ཁྱད་པར་རོང་བོ་བླ་མ་བསམ་གཏན་རིན་ཆེན་གྱིས་གདན་དྲངས་པ་ལྟར་རེབ་གོང་ཡུལ་གྱི་མཆོད་གནས་དམ་པ་རོང་བོ་བཀའ་གདམས་དགོན་ཆེན་དུ་ཕེབས་ནས།རོང་བོ་བླ་མ་བསམ་གཏན་རིན་ཆེན་གྱི་གཙོས་ཚོགས་མང་ལ་དམ་པའི་ཆོས་ཀྱི་འཁོར་ལོ་རྒྱ་ཆེར་བསྐོར།དེ་ནས་བཟུང་རེབ་གོང་ཕྱོགས་སུ་རིམ་བཞིན་བྱ་བཏང་རི་ཁྲོད་པའི་ཚོགས་མང་དུ་འདུས་པར་བརྟེན།བཀའ་གདམས་པའི་གྲུབ་མཐའ་སྔར་ལས་ལྷག་པའི་དར་ཁྱབ་ཆེན་པོ་བྱུང་བར་གྲགས་སོ།།བཞི་པ།རེབ་གོང་ཡུལ་དུ་དགེ་ལུགས་པའི་གྲུབ་མཐའ་བྱུང་ཚུལ་ནི།རོང་བོ་བླ་མ་རིན་ཆེན་བསམ་གྲུབ་ཀྱི་སྐུ་དུས་ནས་དར་བར་གྱུར་པ་དང་།དེ་ནས་སྤྱི་ལོ་ལོར་གྲུབ་ཆེན་ཆོས་པ་རིན་པོ་ཆེ་བློ་བཟང་བསྟན་པའི་རྒྱལ་མཚན་དབུས་གཙང་ནས་ཕྱིར་རང་གི་དགོན་པ་རོང་བོ་བཀའ་གདམས་དགོན་ཆེན་དུ་ཕེབས་སྐབས།རོང་བོ་བཀའ་གདམས་དགོན་ཆེན་གྱི་ཆོས་སྤྱོད་ཀྱི་རིམ་པ་རྣམས་ཉམས་རྒུད་དུ་སོང་ཡོད་པ་གཟིགས་ནས་བཀའ་གདམས་དགོན་ཆེན་གྱི་ཆོས་ཁྲིམས་ལ་དག་ཐེར་དང་།དགེ་ལྡན་ལྔ་མཆོད་ཆེན་མོ་སོགས་གསར་འཛུགས་གནང་།ཁྱད་པར་དུ་རི་བོ་དགེ་ལྡན་པའི་འདུལ་ཁྲིམས་དང་ཆོ་ག་ཕྱག་ལེན་གྱི་སྲོལ་བཟང་མང་པོ་གསར་དུ་བཙུགས་ཏེ་གྲུབ་མཐའ་དགེ་ལུགས་པར་བསྒྱུར་བར་བརྟེན།རེབ་གོང་ཕྱོགས་སུ་དགེ་ལུགས་པའི་གྲུབ་མཐའ་འཕེལ་རྒྱས་ཆེན་པོ་བྱུང་།སྤྱི་ལོ་ལོར་ཡབ་རྗེ་བླ་མ་སྐལ་ལྡན་རྒྱ་མཚོས་རོང་བོ་གྲྭ་ཚང་ཐོས་བསམ་རྣམ་པར་རྒྱལ་བའི་གླིང་ཕྱག་འདེབས་མཛད་དེ།དགའ་ལྡན་བྱང་རྩེ་གྲྭ་ཚང་གི་ཕྱག་ལེན་ལྟར་གཞུང་ཆེན་བཀའ་པོད་ལྔའི་འཆད་ཉན་གསར་དུ་བཙུགས་པ་ནས་བཟུང་དགེ་ལུགས་པའི་གྲུབ་མཐའ་སྔར་དར་ཁྱབ་ཆེན་པོ་བྱུང་བ་ཡིན་ནོ།།